
Uznesenie Okresný súd Zvolen vo veci starostlivosti o maloleté dieťa: A. B., nar. XX.XX.XXXX, trvale bytom C., zastúpené D. C. ako kolíznym opatrovníkom, dieťa matky: E. F., nar. XX.XX.XXXX, trvale bytom C., a otca: D. B., nar. XX.XX.XXXX, bytom C. XX, C., o návrhu Úradu práce, sociálnych vecí a rodiny Zvolen na nariadenie neodkladného opatrenia, takto rozhodol: I. Súd neodkladným opatrením n a r i a ď u j e maloletej A. B., nar. XX.XX.XXXX, pobyt v Reedukačnom centre, so sídlom Nám. Štefana Kluberta 1, 054 01 Levoča, najdlhšie na obdobie 6 mesiacov od umiestnenia maloletého dieťaťa v tomto zariadení. II. Žiaden z účastníkov n e m á nárok na náhradu trov konania. odôvodnenie: 1. Dňa 11.02.2025 doručil navrhovateľ Úrad práce, sociálnych vecí a rodiny Zvolen (ďalej len „ÚPSVaR“), tunajšiemu súdu návrh na nariadenie neodkladného opatrenia, ktorým by súd odovzdal maloletú do dočasnej starostlivosti Reedukačného centra so sídlom v Levoči (ďalej len „RC“), najdlhšie na 6 mesiacov od umiestnenia maloletého dieťaťa v tomto zariadení. 2. ÚPSVaR v návrhu na nariadenie neodkladného opatrenia uviedol, že na základe rozhodnutia tunajšieho súdu č.k. 8P244/2024-13 sa maloletá od 20.11.2024 nachádza v diagnostickom centre v Ružomberku najdlhšie na dobu 3 mesiacov (platnosť tohto rozhodnutia končí dňa 20.02.2025). Maloletá bola do uvedeného diagnostického centra umiestnená z dôvodu nezvládnuteľného správania a výchovných problémov. Od 07.01.2025 bola maloletá hlásená ako nezvestná, nakoľko svojvoľne opustila domácnosť otca, u ktorého bola na návšteve počas vianočných prázdnin. Dňa 01.02.2025 bola privezená do diagnostického centra a od 03.02.2025 je maloletá znovu na úteku. V správe diagnostického centra je doporučené, aby bola maloletá premiestnená do reedukačného centra, nakoľko potrebuje dôsledný výchovný prístup so systematickým vedením, usmerňovaním a kontrolou plnenia si povinností s jasne vymedzenými hranicami správania. Reedukačné centrum v Levoči s umiestnením maloletej v ich zariadení súhlasí. 3. ÚPSVaR k návrhu na nariadenie neodkladného opatrenia priložil správu z diagnostického pobytu zo dňa 21.01.2025; podnet CDR Hriňová zo dňa 27.01.2025; súhlas reedukačného centra na umiestnenie zo dňa 17.01.2025. 4. Podľa § 2 ods. 1 zákona č. 161/2015 Z. z. Civilný mimosporový poriadok (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak.
5. Podľa § 2 ods. 2 CMP, na účely tohto zákona sa pojmy žaloba, strana a spor vykladajú ako návrh na začatie konania, účastník konania (ďalej len "účastník") a konanie podľa tohto zákona, ak z povahy veci nevyplýva inak. 6. Podľa § 324 ods. 1 zákona č. 160/2015 Z.z., Civilný sporový poriadok (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 7. Podľa § 360 ods. 1 CMP, neodkladné opatrenie možno nariadiť aj bez návrhu v konaniach, ktoré možno začať aj bez návrhu. 8. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 9. Podľa § 326 ods. 1 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 10. Podľa § 326 ods. 2 CSP, k návrhu musí navrhovateľ pripojiť listiny, na ktoré sa odvoláva. 11. Podľa § 329 ods. 1 veta prvá CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 12. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 13. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 14. Podľa § 330 ods. 1 CSP, súd môže určiť, že neodkladné opatrenie bude trvať len po určený čas. 15. Podľa § 330 ods. 2 CSP, ak to povaha veci pripúšťa, súd môže nariadiť neodkladné opatrenie, ktorého obsah by bol totožný s výrokom vo veci samej. 16. Podľa § 37 ods. 8 zákona č. 36/2005 Z. z. o rodine v znení neskorších predpisov (ďalej len „ZoR“), súd hodnotí účinnosť výchovného opatrenia priebežne tak, aby pred uplynutím obdobia, ktoré uviedol v rozhodnutí o jeho uložení, zhodnotil splnenie účelu výchovného opatrenia. Súd zruší výchovné opatrenie, ak splnilo svoj účel. Ak je to v záujme maloletého dieťaťa, môže súd rozhodnúť o opakovanom uložení výchovného opatrenia alebo o uložení iného vhodného výchovného opatrenia. Ak súd na základe zhodnotenia účinnosti výchovného opatrenia rozhoduje o opakovanom uložení výchovného opatrenia podľa odseku 3 alebo o uložení iného vhodného výchovného opatrenia podľa odseku 3 alebo o nariadení ústavnej starostlivosti podľa § 54, môže dočasne upraviť pomery maloletého dieťaťa do právoplatnosti rozhodnutia. 17. Základnou podmienkou pre nariadenie neodkladného opatrenia je potreba bezodkladnej úpravy pomerov účastníkov konania. Z charakteru neodkladných opatrení vyplýva, že pred jeho nariadením súd nemusí zisťovať všetky skutočnosti, ktoré sú potrebné pre vydanie konečného rozhodnutia a pri ich zisťovaní nemusí byť vždy dodržaný formálny postup stanovený pre dokazovanie. Je však nevyhnutné, aby boli osvedčené aspoň základné skutočnosti hodnoverne osvedčujúce záver o dôvodnosti a trvaní nároku, ktorému sa má poskytnúť neodkladná ochrana. Súd neodkladné opatrenie nariadi, ak sú osvedčené dôvody jeho nariadenia a ak je potrebné bezodkladne upraviť dané pomery. V prípade nariadenia neodkladných opatrení vo veci starostlivosti o maloleté deti je predovšetkým potrebné osvedčiť naliehavosť situácie, a z toho vyplývajúcu potrebu úpravy práv a povinností voči deťom, a to s ohľadom na záujem maloletých detí. 18. Súd pri svojom rozhodovaní vychádzal z citovaných zákonných ustanovení. Po posúdení návrhu ÚPSVaR, ako aj predložených listinných dôkazov súd dospel k záveru, že návrh je dôvodný, nakoľko mal
za osvedčené, že takéto rozhodnutie je za daného stavu naliehavé a je v záujme maloletého dieťaťa. Neodkladné opatrenie predpokladá osvedčenie nároku, ktorému sa má poskytnúť ochrana a potrebu neodkladnej úpravy pomerov. V danej veci podľa názoru súdu ÚPSVaR osvedčil potrebu neodkladnej úpravy pomerov u maloletého dieťaťa. Súd mal za preukázané z predložených listinných dôkazov, že maloletá má výchovné problémy v diagnostickom zariadení ako aj v Centre pre deti a rodiny G., v ktorom je umiestnená od 27.08.2013. Maloletá nerešpektuje stanovené pravidlá, maloletá potrebuje systematické vedenie, usmerňovanie a kontrolu plnenia si povinností s jasným vymedzovaním hraníc správania. Centrum pre deti a rodiny Hriňová maloletej nedokáže poskytnúť starostlivosť, ktorú si vyžaduje. Maloletá nedokáže fungovať v otvorenom systéme zariadenia, a to aj napriek tomu, že už pobyt v reedukačnom centre absolvovala. Maloletá bola na úteku v januári 2025, a vo februári 2025. Správanie maloletej je agresívne, vulgárne. Na základe uvedeného súd dospel k záveru, že je v záujme maloletej a jej ďalšieho priaznivého vývoja nevyhnutné, aby bola umiestnená do RC, nakoľko má súd za preukázané, že jej správanie je neprimerané, nevhodné. Na základe uvedeného súd nariadil maloletej pobyt v RC najdlhšie na dobu 6 mesiacov od jej umiestnenia v zariadení. 19. O trovách konania súd rozhodol podľa § 52 CMP, podľa ktorého, žiaden z účastníkov nemá nárok na náhradu trov konania. 20. Podľa § 367 ods. 4 CMP, uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 21. Rozhodnutie je vykonateľné vyhotovením. Poučenie: Proti tomuto uzneseniu je prípustné podať odvolanie v lehote 15 dní odo dňa jeho doručenia prostredníctvom tunajšieho súdu na Krajský súd v Žiline. Odvolanie môže podať účastník konania, v ktorého neprospech bolo rozhodnutie vydané. Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí súdu do desiatich dní, na podanie sa neprihliada. V odvolaní sa má popri všeobecných náležitostiach podania uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Ak zákon na podanie nevyžaduje osobitné náležitosti, v podaní sa uvedie, ktorému súdu je určené, kto ho robí, ktorej veci sa týka, čo sa ním sleduje, podpis a ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil.

